Мы гъэм и япэ къыдэкIыгъуэр
«Нур» журналым мы гъэм и япэ номерыр къыдэкIащ. Ар къызэIуех ЩоджэнцIыкIу Алий и «ЩIымахуэ» усэ цIэрыIуэмкIэ. Ди республикэм илъэс зыбжанэ и пэкIэ щызэхаублауэ йокIуэкI анэдэлъхубзэм теухуа «Си бзэ — си псэ, си дуней» зэхьэзэхуэр. А жэрдэмыр Къэрэшей-Шэрджэсым и еджапIэхэми даIыгъауэ, абыи щызэпоуэ. А зэпеуэм теухуащ Жыласэ Маритэ «Си бзэ — си псэ» зыфIища и тхыгъэ кIэщIыр. Апхуэдэуи мыбы традзащ зэпеуэр Акъбащ Ипщэ къуажэм и еджапIэм зэрыщыIар къэзыгъэлъагъуэ сурэтхэр.
Адыгэм ди усакIуэ нэхъыфI дыдэхэм ящыщ Бещтокъуэ Хьэбас и ныбжьыр мы гъэм илъэс 70 ирокъу. Хьэбас езыри мы журналым зыкъомрэ щылэжьащ. Мы къыдэкIыгъуэм традзащ Бещтокъуэм сабийхэм папщIэ итха «Зэрыджэгу хьэпшыпхэр» усэ гупыр. АдэкIэ фыкъыще-джэнщ Щоджэн Леонид и «Дзыгъуэ шыр» псысэм. КъыкIэлъыкIуэу итщ Боровская Нинэ «Къуаргъ лъэтэжа» зыфIища таурыхъым сабий театрым папщIэ къытрищIыкIа «Къуаргъ хьэгъапхъэ» инсценировкэр, Мэлей ФатIимэ зэридзэкIауэ.
«ЩIэблэ» напэкIуэцIым щыфлъагъунщ фIыуэ еджэ, адыгэбзэм нэхъ дихьэх ныбжьыщIэхэм я сурэтхэр.
«ПцIы бупсмэ, уи пэжри я фIэщ хъужыркъым» хъыбарыр IуэрыIуатэм къыхихыжри, Нало Заур итхыжауэ щытащ. Ари итщ къыдэкIыгъуэм.
Урысейм и цIыхубэ IэпщIэлъапщIэ, ди республикэм щIыхь зиIэ и художник ПIаз Александр и лэжьыгъэм теухуащ Мэремкъул Ларисэ и «ГъуаплъащIэ Iэзэ» тхыгъэр. Мыбдежым щыфлъагъунщ ПIазым и IэдакъэщIэкIхэм траха сурэтхэри.
КъыкIэлъыкIуэ напэкIуэцIым итщ цIыкIухэм ятеухуауэ Хьэту Петр зэхуихьэса гушыIэхэр. Къэбэрдей-Балъкъэр къэрал университетым и спортзалым къыщызэIуахащ Джэданэ зэшхэм я школ. Абы ныбжьыщIэхэр дзюдом щыхуагъэсэнущ. А школым и лэжьыгъэм ухегъэгъуазэ Жыласэ Заур и «Джэданэ зэшхэм я гъэсапIэ» тхыгъэм. АдэкIэ къыщыв-гъуэтынщ псалъэзэблэдз.
Абзуан Пщымахуэ.
